যেটা বুঝতে হবে সেটা হল – ১৯৭১ সালের ২৬ মার্চ থেকেই বাংলাদেশ একটি স্বাধীন দেশ। (তারিখটির আইনগত এবং রাজনৈতিক তাৎপর্য্যের বিষয়ে আরও জানতে এই পোস্টটি পড়ুন)। তাহলে মুক্তিযোদ্ধারা অপারেশনের প্রয়োজনে যে সব ব্রীজ উড়িয়েছেন, পাওয়ার স্টেশন উড়িয়েছেন, সেগুলো তাহলে কোন্ রাষ্ট্রের সম্পত্তি ছিল? সেগুলো ছিল বাংলাদেশের রাষ্ট্রীয় সম্পত্তি, যা মুক্তিযুদ্ধের প্রয়োজনে, বাংলাদেশের আত্মরক্ষামূলক যুদ্ধের প্রয়োজনে কখনো কখনো ধ্বংস করতে হয়েছিল, যাতে দ্রুত শত্রুমুক্ত করা যায় দেশ। আরও আছে। মুক্তিযুদ্ধের সময় বাংলাদেশের বহু সরকারী এবং সামরিক কর্মচারী-কর্মকর্তারা মুক্তিযুদ্ধের সমর্থনে কিংবা যুদ্ধে অংশগ্রহণের প্রয়োজনে এমন অনেক কাজ করতে বাধ্য হয়েছিলেন সময়ের ডাকে যা অন্য যে কোনো পরিস্থিতিতে চাকুরীর শর্ত বিরোধী কাজ বলে গণ্য হতে পারতো, কিংবা রাষ্ট্রদোহিতামূলক কাজ বলেও গণ্য হতে পারতো, যেমন: বাংলাদেশী কূটনীতিকদের পাকিস্তানী মিশন ত্যাগ করে বাংলাদেশের স্বাধীনতার পক্ষে জনমত তৈরী, বিভিন্ন ছোটো বড় সামরিক অফিসারের ক্যান্টনমেন্ট থেকে পালিয়ে এসে মুক্তিযুদ্ধে ঝাঁপিয়ে পড়া। এই দু’টো উদাহরণের বাইরেও আরও উদাহরণ রয়েছে এবং এ জাতীয় প্রয়োজনীয়তাগুলোর বিবেচনা থেকেই মূলতঃ আইনটির প্রণয়ন।